Il-kumpanija Palumbo qed titlob lill-Assoċjazzjoni tar-Residenti tal-Isla sabiex iħallsu l-ispejjeż tal-Qorti, relatati mal-każ li r-residenti kienu fetħu fil-konfront tal-kumpanija . Il-każ kien jitratta dwar rapport li sar għand il-Pulizija b'rabta ma' ħsejjes eċċessivi matul il-lejl. Fir-rapport tagħhom, ir-residenti lmentaw li x-xogħol fuq il-vapur MV Hamal kien qed jibqa' għaddej tul il-lejl, bil-konsegwenza li kien qed itellef mill-mistrieħ tar-residenti. Anna Spiteri, kelliema għall-Assoċjazzjoni tar-Residenti kienet xhedet fil-Qorti, flimkien ma' żagħżugħ ta' dixxendenza barranija, u argumentaw li l-ħsejjes kienu ġejjin minn generator u mis- sandblasting . Il-Qorti ma kinitx sabet lit-tarzna ħatja tal-akkużi minħabba nuqqas ta' provi. Issa l-kumpanija Palumbo, bagħtet ittra bl-avukat lil Anna Spiteri fejn qed titlob lill-Assoċjazzjoni tar-Residenti sabiex iħallsu l-ispejjż tal-Qorti. B'reazzjoni, r-residenti sejjħu din il-mossa min-naħa tal-kumpanija bħala intimidazzjoni. Anna Spiteri saħqet li l-każ kien tressaq il-Qorti mill-Pulizija u mhux mir-residenti. Sew il-Membru Parlamentari Indipendenti, Marlene Farrugia kif ukoll Alternattiva Demokratika kkundannaw l-aġir tal-kumpanija Palumbo. Marlene Farrugia talbet lill-Gvern sabiex jintervjeni u jara li r-residenti jkunu protetti. Iċ- Chairperson ta' Alternattiva Demokratika, Arnold Cassola rrefera għall-kumpanija Palumbo bħala bully u li qed tagħmel l-arja mar-residenti bit-tir li dawn jaċċettaw kollox. Cassola attakka lil Palumbo b'nuqqas ta' responsabbilta' soċjali. .td_uid_3_5ee4dded9e2c6_rand.td-a-rec-img{text-align:left}.td_uid_3_5ee4dded9e2c6_rand.td-a-rec-img img{margin:0 auto 0 0}